Line Barfod (EL), 2003-11-14:
Det kan jo nogle gange være lidt specielt, hvordan man opfatter debatterne herinde, og hvad man synes er legitimt at komme med af holdninger i debatten og at rejse i debatten.
Jeg kunne forstå på ministeren, at det nærmest er et skældsord, noget nedladende, hvis man fører fagforeningskamp og arbejder for arbejdernes rettigheder.
Det kan man ikke fra ministerens side sådan helt synes er i orden.
Hvis man derimod tillader sig at spørge ministeren, om han fører A.P. Møllers kamp, arbejder for A.P. Møllers velfærd og milliardprofitter, så betragter ministeren det som plathed, som han slet ikke behøver at beskæftige sig med. Sådan har vi jo hver nogle i samfundet, som vi kæmper for.
Jeg foretrækker altså at kæmpe for arbejderne og dem, der har det sværest, mens ministeren helt klart kæmper for dem i toppen af samfundet.
Nu fik hr. Ole Sohn nærmest fremstillet det, som om DIS-registret er vidunderligt og den evige lykke, og det skal der ikke ændres på, bortset fra man skal have ret til at organisere udenlandske søfolk.
Til det vil jeg gerne sige, at i Enhedslisten har vi den holdning, at det her med skattekonkurrence landene indbyrdes synes vi ikke er særlig smart.
Vi synes sådan set, at vi skulle prøve at nå frem til nogle internationale aftaler, så man undlader at konkurrere indbyrdes på skattekonkurrence og på statsstøtte til erhvervene og i stedet for får nogle mere lige vilkår at konkurrere på.
Det synes vi var det, man skulle arbejde på.
Det kunne jo være, at man skulle se på det i denne her lille studiekreds, som Venstre nu opfordrer til skal sidde og have rundbordspædagogik.
Jeg synes da, det er fint, at de er kommet lidt længere i Venstre og har fundet ud af, at det kan være en god idé at sætte sig rundt om et bord og spørge: Hvad synes du?
Det kan jeg forstå at Venstre opfordrer til at man skal gøre sammen med søfartserhvervet.
Det kunne der sikkert komme noget spændende ud af.
Det kunne være, at man så i denne rundbordspædagogik kunne finde ud af, at noget af det, der faktisk øger konkurrenceevnen og styrker vilkårene i Danmark, er, at man sikrer, at der er ordentlige forhold; at man sikrer, at folk har en ordentlig uddannelse; at vi kan undgå f.eks. det eksempel, som SiD er kommet med i kampagnen, med matrosen fra Nigeria, som var forhyret om bord, som ikke havde den nødvendige søfartsuddannelse, og som derfor ikke vidste, hvordan han skulle håndtere fortøjningen og blev klemt ihjel.
Det kunne jo være, at man fandt ud af, at dansk søfart faktisk ville klare sig bedre i den internationale konkurrence, hvis vi havde fagforeninger, der kunne sikre, at de folk, der var om bord på skibene, havde den nødvendige uddannelse, og at der derfor ikke var risiko for at sætte nogen til at udføre et stykke arbejde, som de ikke havde uddannelse til, og som de derfor døde af.
Det er sådan set det, debatten her i dag handler om, og det glæder mig, at Socialdemokraterne er nået frem til, at vi nu skal til at følge ILO's konventioner.
Jeg håber, det lykkes os at få flertal for den lovændring, der gør, at danske fagforeninger får ret til at organisere udenlandske søfolk, så vi ikke længere skal have den forskel på udenlandske og danske søfolk om bord på de samme skibe.